જોકે કાર્યક્રમની હાઇલાઇટ હતી શ્રી નગેન્દ્ર વિજયનું વક્તવ્ય. 'સફારી', 'સ્કોપ' અને 'ફ્લેશ' ના સર્જક નગેન્દ્ર વિજય સતત ૫૩ વર્ષથી લખતા રહ્યાં છે પણ તેમને જાહેરમાં ભાગ્યે જ કોઈએ સાંભળ્યા હશે. એટલે જ કર્મયોગીની જેમ લખતા રહેલા અને હઠયોગીની જેમ જાહેર જીવનથી દૂર રહેતા નગેન્દ્ર વિજય આ આખા કાર્યક્રમનું સૌથી અગત્યનું આકર્ષણ રહ્યાં હતા. અમારા જેવા 'સફારી' વાંચીને મોટા થનારા હજારો વાચકો એમ કહે છે કે અમારા ઘડતરમાં નગેન્દ્ર વિજયનો અનન્ય ફાળો છે. પણ તેમને જોયે કેટલા ઓળખે છે એવું પૂછવામાં આવે તો ઘણા ઓછા હશે. મે તેમને વર્ષો પહેલા 'સફારી'ના કાર્યાલય પર લવાજમ ભરવા ગયો ત્યારે અલપ-ઝલપ જોયા હતા. ત્યાર પછી આ પ્રસંગે તેઓ પહેલી વાર જોવા અને ખાસ તો સાંભળવા મળ્યા.